Laserhoidettujen syylien jälkihoito

|  |  |
| --- | --- |
| Kuvaus: | Ohjeessa kuvataan potilaalle syylien laserhoito ja annetaan jälkihoito-ohjeet |

Hoitoa vaativat syylät on puudutettu ennen laserhoitoa ihoon ruiskutetulla puudutusaineella ja lisäksi mahdollisesti tätä edeltävällä EMLA-emulsiovoiteella n. 1-2 tuntia muovikalvon alla. Laserhoidon jälkeen syylistä jää jäljelle vain haavapinta. Haavanpinnan paraneminen kestää yleensä 2-3 viikkoa.

Ihoon ruiskutettu puudutusaine ja laserhoito voivat aiheuttaa ohimenevää turvotusta hoidetulla alueella.

**JATKOHOITO**

Laserhoidetut syyläalueet vaativat säännöllistä hoitoa tulehduksen ehkäisemiseksi:

* Laserhoidon jälkeisenä päivänä hoidot aloitetaan aamuin illoin, siten että vesisuihkuttelun jälkeen haavapinnoille voidellaan antimikrobista voidetta.

Voitte tarvittaessa ottaa Teille sopivaa kipulääkettä kivunhoitoon.

Hoidetulle alueelle voi joskus jäädä arpea, riippuen haavan syvyydestä. Arpimuodostuksen riski vähenee, mikäli laserhoidon jälkeinen paikallishoito toteutetaan huolellisesti. Hoidosta voi myös pienellä riskillä tulla pigmenttitason (värivirhe) muutoksia.